Санхүүгийн зохицуулах хорооны 2021 оны 6 дугаар сарын 11 - ний өдрийн 226 дугаар тогтоолын хавсралт

## КОМПАНИЙН ӨРИЙН ХЭРЭГСЛИЙН БҮРТГЭЛИЙН ЖУРАМ НЭГ. НИЙТЛЭГ ҮНДЭСЛЭЛ

- 1.1. Энэ журмаар компанийн өрийн хэрэгсэл /цаашид 'бонд' гэх/ - ийг Санхүүгийн зохицуулах хороо /цаашид 'Хороо' гэх/ - ны бүртгэлд бүртгэх, өөрчлөлт оруулах, бүртгэлээс хасах, нийтэд санал болгон гаргах бондыг анхдагч зах зээлд санал болгох, худалдах, хоёрдогч зах зээлийн арилжааг эхлүүлэх, бонд гаргагч, зохицуулалттай этгээд, Хорооны эрх, үүрэг болон мэдээллийн ил тод байдалтай холбоотой харилцааг зохицуулна.
- 1.2. Засгийн газар, аймаг, нийслэлийн Засаг даргын гаргасан үнэт цаас, хөрөнгөөр баталгаажсан үнэт цаас болон энэ журмын 3.2 - т зааснаас бусад Биржийн бус зах зээлд мэргэжлийн хөрөнгө оруулагчдад хаалттай хүрээнд санал болгох бондын бүртгэлтэй холбоотой харилцааг энэ журмаар зохицуулахгүй.
- 1.3. Энэ журмын 3.2 - т заасан бондыг анхдагч зах зээлд санал болгох, худалдах, хоёрдогч зах зээлийн арилжааг эхлүүлэхтэй холбоотой харилцааг энэ журмаар зохицуулахгүй.
- 1.4. Монгол Улсад бүртгэгдсэн хуулийн этгээд гадаад улсын хөрөнгийн биржид бонд гаргаж бүртгүүлэх тохиолдолд Хороонд мэдэгдэх харилцааг энэ журмаар зохицуулна.
- 1.5. Нээлттэй хувьцаат компанийн хувьцаанд хөрвөх нөхцөлтэй бондыг бүртгэхтэй холбоотой харилцааг Хорооны Үнэт цаасны бүртгэлийн журмаар, бусад харилцааг энэ журмаар зохицуулна.
- 1.6. Хаалттай хувьцаат компанийн хувьцаанд хөрвөх нөхцөлтэй нийтэд санал болгох бондын бүртгэлтэй холбоотой харилцааг энэ журмаар зохицуулна.

## ХОЁР. НИЙТЭД САНАЛ БОЛГОН БОНД ГАРГАГЧИД ТАВИГДАХ ШААРДЛАГА

- 2.1. Бонд гаргагч нь дараах шалгуур, шаардлагыг бүрэн хангасан байна:
- 2.1.1. хаалттай хувьцаат компани, эсхүл хязгаарлагдмал хариуцлагатай компани хэлбэртэй бол гурваас доошгүй жилийн өмнө үүсгэн байгуулагдсан, Хороонд хүсэлт гаргахаас өмнөх сүүлийн гурван жилд тогтвортой үйл ажиллагаа явуулсан байх;
- 2.1.2. Хороонд хүсэлт гаргах үед зээл, баталгаа, батлан даалтын гэрээгээр хүлээсэн хугацаа хэтэрсэн болон шүүхийн шийдвэрээр гүйцэтгэх өр төлбөргүй байх;
- 2.1.3. хөрөнгө оруулагчдын өмнө хуулиар хүлээсэн үүргээ хэрэгжүүлдэг байх;
- 2.1.4. өмнө нь нийтэд санал болгон бонд гаргасан этгээд бол хоёр болон түүнээс дээш удаа бондын хүүгийн болон үндсэн төлбөрийг тогтсон хугацаанаас хоцроож, төлбөрийн тасалдал учруулж байгаагүй;
- 2.1.5. энгийн хувьцаанд хөрвөх нөхцөлтэй нийтэд санал болгох бонд гаргагч нь хувьцаат компани хэлбэртэй байх;
- 2.1.6. үйлчилгээ үзүүлэх андеррайтерийн компанийн холбогдох этгээд биш байх.
- 2.2. Хорооноос олгосон тусгай зөвшөөрөл бүхий андеррайтерийн компаниас бусад бонд гаргагч нь андеррайтерийн компанитай 'Андеррайтерийн гэрээ' байгуулсан байна.
- 2.3. Дараах этгээдийн нийтэд санал болгон гаргах бондыг бүртгэх асуудлыг Хороо ажлын 10 хоногийн дотор шийдвэрлэнэ.
- 2.3.1. арилжаа эрхлэх байгууллагын I ангилалд хувьцаа нь бүртгэлтэй;
- 2.3.2. Монгол Улсын Засгийн газраас, эсхүл Засгийн газрын нэгдэн орсон олон улсын санхүүгийн байгууллагаас баталгаа гаргасан;
- 2.3.3. Монгол Улсын Засгийн газар, Монголын Үндэсний худалдаа аж үйлдвэрийн танхим хамтран эрэмбэлсэн шилдэг 100 аж ахуйн нэгжээр сүүлийн гурван жилийн хугацаанд нэг болон түүнээс дээш удаа шалгарсан;
- 2.3.4. Монгол Улсын Хөгжлийн банк;